2 Korintiërs 5:10 Wie met Christus in liefde verbonde is, lê hom daarop toe om volgens God se wil te leef. God se wil word die leidraad vir jou hele lewe. Jy weet dat jy daarmee nie jou verlossing kan verdien nie. Dit het Christus jou Heiland alleen gedoen. Niemand anders nie! Nogtans wil jy nie meer los van Christus, van die HERE kom nie. Daarom wil jy in liefde in alle opsigte na Christus toe groei. Hoe doen jy dit? Deur jou aan die waarheid te hou, deur vanuit die waarheid te leef en al meer die dwaling te ontdek en jou daaraan te onttrek. Sien Efese 4:14,15. Die liefde van Christus dring jou om so te leef. Dan kan ek vanuit die verbondenheid met Christus Hom as my Regter ontmoet. Na die sterwe, by die wederkoms. Somtyds dink mense dat as jy in die hemel was en die Here Jesus kom op die wolke terug dit nog kan gebeur dat Hy jou sou veroordeel. Dit is ’n verkeerde gedagte. As ’n mens sterf, kom jy by die HERE. Elke mens moet voor Christus as Regter verskyn. As jy gesterf het en jy verskyn voor God dan is die groot vraag of jy in liefde vir God geleef het. Met Christus as die Verlosser en Heer van jou lewe. Wie by Christus vergifnis en lewe gesoek het, hoor dan die geweldige woorde: “Vrygespreek, welkom in die hemel!” Wie so verwelkom is, behoort op die nuwe aarde by die skape wat deur Christus geprys word en vir altyd daar sal woon. Jy behoort dan by die geseëndes van die Vader. Sien Matt 25: 31-46